











PRIJEDLOG

Na temelju članka 27. Statuta Javne ustanove „Memorijalni centar Domovinskog rata Vukovar“ (URBROJ: 120-01/2014 od 10. ožujka 2014., BROJ: MCDR Vukovar-UV/1-15-01-6 od 18. svibnja 2015., BROJ: MCDR Vukovar-UV/1-15-01-12 od 4. kolovoza 2015., BROJ: MCDR Vukovar-UV/1-17-01-2 od 21. kolovoza 2017., BROJ: MCDR Vukovar-UV/1-18-01-2 od 15. lipnja 2018., BROJ: MCDR Vukovar-UV/1-19-01-1 od 25. veljače 2019. i Pročišćeni tekst, BROJ: MCDR Vukovar-UV/1-19-01-4 od 16. travnja 2019.) i članka 15. stavka 2. Zakona o javnoj nabavi („Narodne novine“, br. 120/16, 114/22, 48/26) Upravno vijeće Javne ustanove „Memorijalni centar Domovinskog rata Vukovar“, uz prethodnu suglasnost Ministarstva hrvatskih branitelja, KLASA: ___URBROJ: ___ od ___________  godine, na sjednici održanoj ________________ godine donijelo 
PRAVILNIK

O PROVEDBI POSTUPAKA JEDNOSTAVNE NABAVE

OPĆE ODREDBE
Članak 1.

(1) Ovim Pravilnikom uređuje se postupak nabave roba, usluga i radova za potrebe Javne ustanove „Memorijalni centar Domovinskog rata Vukovar“ kao Naručitelja (u daljnjem tekstu: Naručitelj) za koje ne postoji obveza provedbe postupaka javne nabave sukladno odredbama Zakona o javnoj nabavi („Narodne novine“, br. 120/16, 114/22, 48/26 - u daljnjem tekstu: ZJN 2016), odnosno čija je procijenjena vrijednost nabave manja od 50.000,00 eura za robu i usluge te provedbu projektnih natječaja, odnosno manja od 100.000,00 eura za radove (u daljnjem tekstu: jednostavna nabava).
(2) U provedbi postupaka jednostavne nabave, osim ovog Pravilnika, na odgovarajući način primjenjuju se odredbe posebnih propisa odnosno važećih zakonskih i podzakonskih propisa, a koji se odnose na pojedini predmet nabave u smislu posebnog zakona, kao i odredbe primjenjivih općih i posebnih akata Naručitelja.

Članak 2.

(1) U provedbi postupaka jednostavne nabave, Naručitelj je obvezan poštovati temeljna načela javne nabave odnosno načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti, načelo transparentnosti kao i ostala primjenjiva načela.

(2) Naručitelj je u provedbi postupaka jednostavne nabave dužan postupati pažnjom dobrog gospodarstvenika u svrhu zakonitog, namjenskog i svrhovitog trošenja proračunskih sredstava.
(3) Naručitelj se u provedbi postupaka jednostavne nabave obvezuje poduzimati sve prikladne mjere o prepoznavanju, sprječavanju i uklanjanju sukoba interesa te u tu svrhu postupa sukladno odredbama članaka 75. do 83. ZJN 2016.
Članak 3.

(1) Komunikacija i svaka druga razmjena informacija između Naručitelja i gospodarskih subjekta te ostalih dionika u postupku nabave obavlja se primjenom elektroničkih sredstava komunikacije. 
(2) Pod elektroničkim sredstvima komunikacije, u smislu ovog Pravilnika, smatraju se Elektronički oglasnik javne nabave Republike Hrvatske (u daljnjem tekstu: EOJN RH), modul jednostavna nabava i elektronička pošta Naručitelja.
Članak 4.
Provedbu postupaka jednostavne nabave, u skladu s ovim Pravilnikom, provode djelatnici u čijoj nadležnosti je nabava ili Povjerenstvo za nabavu koje čine djelatnici Naručitelja. 
Članak 5.

(1) Sve vrijednosti navedene u ovom Pravilniku podrazumijevaju vrijednosti bez uključenog poreza na dodanu vrijednost (PDV).

(2) Naručitelj će pri pregledu i ocjeni ponuda uspoređivati cijene ponuda bez PDV-a.
Članak 6.

Izrazi koji se koriste u ovom Pravilniku, a imaju rodno značenje, odnose se jednako na muški i ženski  rod.
PROCIJENJENE VRIJEDNOSTI JEDNOSTAVNE NABAVE

Članak 7.

(1) Postupci jednostavne nabave pokreću se temeljem Zahtjeva za nabavu (u daljnjem tekstu: Zahtjev) djelatnika Naručitelja koji ima potrebu za nabavom, koji sadržava sve podatke potrebne za provedbu postupka nabave, a u skladu s internim aktom kojim se uređuje procedura stvaranja ugovornih obveza. 

(2) Akt iz stavka 1. ovoga članka donosi ravnatelj ustanove. 
Članak 8.

Vrijednosni pragovi u postupcima jednostavne nabave sukladno ovom Pravilniku su sljedeći: 

1. postupci jednostavne nabave procijenjene vrijednosti manje od 10.000,00 eura

2. postupci jednostavne nabave roba i usluga procijenjene vrijednosti jednake ili veće od 10.000,00 eura, a manje od 25.000,00 eura
3. postupci jednostavne nabave radova procijenjene vrijednosti jednake ili veće od 10.000,00 eura, a manje od 45.000,00 eura
4. postupci jednostavne nabave roba i usluga procijenjene vrijednosti jednake ili veće od 25.000,00 eura, a manje od 50.000,00 eura i
5. postupci jednostavne nabave radova procijenjene vrijednosti jednake ili veće od 45.000,00 eura, a manje od 100.000,00 eura. 
Članak 9.

Pripremu i provedbu svih postupaka jednostavne nabave iznad 10.000,00 eura u svim njegovim fazama provodi Povjerenstvo za nabavu.
PROVEDBA POSTUPAKA NABAVE PREMA PROCIJENJENIM VRIJEDNOSTIMA
Članak 10.

(1) Naručitelj sve postupke jednostavne nabave na koje se ne primjenjuju odredbe ZJN 2016, osim postupaka vrijednosti manje od 10.000,00 eura, provodi putem modula jednostavne nabave EOJN RH.
(2) Podnošenje ponuda, osim ponuda za vrijednosti manje od 10.000,00 eura, provodi se isključivo putem EOJN RH.

(3) Sve ponude pristigle osobnom dostavom, poštom, elektroničkom poštom ili slično, neće se razmatrati, a gdje je primjenjivo, neotvorene će se vratiti pošiljatelju.

(4) Iznimno od stavka 2. i 3. ovoga članka, u slučaju izvanrednih okolnosti ili postojanja opravdanih razloga koje Naručitelj nije mogao predvidjeti i ne može na iste utjecati, moguće je zatražiti i zaprimiti ponudu elektroničkom poštom. 

Članak 11.

(1) Kod nabave robe, usluga i radova procijenjene vrijednosti manje od 10.000,00 eura, Naručitelj će tražiti najmanje jednu ponudu, dok sam broj ponuda ovisi o složenosti predmeta nabave. 

(2) U slučaju iz stavka 1. ovoga članka, komunikacija između Naručitelja i gospodarskih subjekata obavlja se putem elektroničke pošte.

(3) Ukoliko Naručitelj smatra svrsishodnim, za nabavu procijenjene vrijednosti manje od 10.000,00 eura može se provesti postupak kroz modul jednostavne nabave u EOJN RH e-Dostavom s javnom objavom poziva.

Članak 12.

(1) Za nabavu roba i usluga procijenjene vrijednosti jednake ili veće od 10.000,00 eura, a manje od 25.000,00 eura i radova jednake ili veće od 10.000,00 eura, a manje od 45.000,00 eura, Naručitelj provodi postupak jednostavne nabave putem modula jednostavne nabave EOJN RH pri čemu Naručitelj odabire vrstu postupka i to:

1. putem e-Dostave s javnom objavom poziva ili

2. putem poziva odabranim gospodarskim subjektima. 
(2) U slučaju iz stavka 1. točke 2. ovog članka Poziv se šalje prema najmanje tri gospodarska subjekta dok sam broj gospodarskih subjekata ovisi o složenosti predmeta nabave. 
(3) Iznimno od stavka 2. ovoga članka iz razloga žurnosti ili drugih detaljno obrazloženih i opravdanih razloga, ako realizaciju predmeta nabave najučinkovitije može izvršiti određeni gospodarski subjekt, za jednostavne nabave procijenjene vrijednosti od 10.000 eura, a manje od 25.000 eura za robe i usluge i od 10.000 eura, a manje od 45.000 eura za radove Naručitelj može tražiti ponudu samo od tog gospodarskog subjekta.

(4) Sva komunikacija između Naručitelja i gospodarskih subjekata, u okviru ovoga članka, obavlja se putem EOJN RH.

Članak 13.

(1) Za nabavu roba i usluga procijenjene vrijednosti jednake ili veće od 25.000,00 eura, a manje od 50.000,00 eura i jednake ili veće od 45.000,00 eura, a manje od 100.000,00 eura za radove, Naručitelj provodi postupak kroz modul jednostavne nabave u EOJN RH e-Dostavom s javnom objavom poziva.

(2) Iznimno od stavka 1. ovoga članka, Poziv za dostavu ponuda može se uputiti samo jednom odabranom gospodarskom subjektu u sljedećim slučajevima:

1. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni

2. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

a) ako je predmet nabave stvaranje ili stjecanje jedinstvenog umjetničkog djela ili umjetničke izvedbe

b) ako iz tehničkih razloga predmet nabave može isporučiti samo određeni gospodarski subjekt

c) ako je to nužno radi zaštite isključivih prava, uključujući prava intelektualnog vlasništva ili

(3) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.

(4)  Razlozi za primjenu iznimke iz stavka 2. ovoga članka navode se i obrazlažu u objavi u modulu jednostavne nabave EOJN RH.

(5) Sva komunikacija između Naručitelja i gospodarskih subjekata, u okviru ovog članka, obavlja se putem EOJN RH.
OPĆI UVJETI U POSTUPCIMA

Članak 14.

(1) Poziv na dostavu ponuda mora sadržavati sve podatke potrebne gospodarskim subjektima za dostavu valjane i usporedive ponude.

(2) Kriterij za odabir ponude mogu biti najniža cijena ili ekonomski najpovoljnija ponuda. 

(3) Naručitelj uspoređuje cijene ponuda bez PDV-a. 

(4) Podaci o kriteriju odabira navode se u Pozivu na dostavu ponude. 

(5) Naručitelj u Pozivu na dostavu ponude određuje osnove za isključenje i uvjete sposobnosti gospodarskih subjekata.

(6) Naručitelj od gospodarskih subjekata može zahtijevati dostavu jamstava za uredno ispunjenje ugovora kao i druga jamstva definirana člankom 214. ZJN 2016. 
(7) Naručitelj može pri određivanju predmeta nabave, tehničkih specifikacija, kriterija za odabir ponude i uvjeta izvršenja ugovora, kada je to primjenjivo i razmjerno predmetu nabave, uključiti okolišne, energetske i druge zahtjeve održive nabave.

(8) U postupcima u kojima je to primjenjivo, Naručitelj je u Pozivu za dostavu ponuda obvezan odrediti uvjete pristupa podacima i informacije o mjerama sukladno propisima o kibernetičkoj sigurnosti.

ROKOVI DOSTAVE PONUDA
Članak 15.
(1) Rok za dostavu ponuda određuje se ovisno o složenosti predmeta nabave, mora biti primjeren, a iznosi u pravilu pet dana. 
(2) Povjerenstvo za nabavu može odrediti dulji ili kraći rok od pet dana za dostavu ponuda, a ovisno o složenosti nabave, žurnosti i drugim razlozima.

Članak 16.
(1) U postupcima jednostavne nabave ne provodi se javno otvaranje ponuda.

(2) Ponude zaprimljene u roku za dostavu ponuda otvaraju se nakon isteka roka za dostavu ponuda.

(3) U postupcima nabave procijenjene vrijednosti jednake ili veće od 10.000,00 eura, Povjerenstvo za nabavu obavlja pregled i ocjenu ponuda temeljem uvjeta i zahtjeva iz Poziva za dostavu ponuda te po potrebi može pozvati ponuditelje da pojasne ili upotpune svoju ponudu.
(4) Povjerenstvo za nabavu sastavlja Zapisnik o pregledu i ocjeni ponuda s nužnim podacima postupka nakon čega ravnatelj ustanove donosi Odluku o odabiru s navodom odabranog ponuditelja ili Odluku o poništenju postupka.
(5) Naručitelj može, ali nema obvezu, obrazlagati razloge poništenja postupka.
(6) Sve dokumente koje Naručitelj zahtijeva sukladno ovom Pravilniku ponuditelji mogu dostaviti u neovjerenoj preslici.
(7) Nakon odabira najpovoljnije ponude i donošenja Odluke o odabiru pristupit će se sklapanju ugovora ili izdavanju narudžbenice, ovisno o predmetu nabave i napomeni u Zahtjevu.
PRAVNA ZAŠTITA

Članak 17.
(1) Protiv Odluke o odabiru ili Odluke o poništenju u postupcima procijenjene vrijednosti manje ili jednake 15.000,00 eura ne može se uložiti prigovor ni podnijeti žalba. 

(2) Protiv Odluke o odabiru ili Odluke o poništenju u postupcima procijenjene vrijednosti veće od 15.000,00 eura nije dopuštena žalba, ali se može uložiti prigovor ravnatelju ustanove u roku tri dana od dana slanja Odluke o odabiru ili Odluke o poništenju. 

(3) U slučaju iz stavka 2. ovoga članka, Ponuditelj svoj prigovor s detaljnim obrazloženjem razloga za prigovor kao i svojim prigovornim zahtjevom, upućuje isključivo putem EOJN RH.

(4) Podnošenje prigovora ne odgađa sklapanje ugovora o nabavi ili izdavanje narudžbenice, osim ako se ocijeni da bi nastavak mogao utjecati na zakonitost postupka ili uzrokovati štetu Naručitelju.

(5) Povodom prigovora može se odlučiti sljedeće:

a) odbaciti prigovor ako nije pravodoban,  nije dopušten ili nije upućen putem EOJN RH

b) odbiti prigovor kao neosnovan ili

c) uvažiti prigovor i donijeti novu Odluku o odabiru ili Odluku o poništenju.

(6) Ravnatelj ustanove donosi Rješenje o prigovoru u roku od osam dana od dana zaprimanja prigovora.

(7) Rješenje o prigovoru dostavlja se podnositelju prigovora putem EOJN RH.

(8) Protiv Rješenja o prigovoru može se pokrenuti upravni spor.

SKLAPANJE I IZVRŠAVANJE UGOVORA
Članak 18.

(1) Po provedenom postupku jednostavne nabave i izvršnošću Odluke o odabiru / poništenju Naručitelj sklapa ugovor ili izdaje narudžbenicu putem svog informacijskog sustava te istu bez odgode šalje ponuditelju.

(2) Naručitelj vodi registre ugovora i izdanih narudžbenica temeljem ovog Pravilnika.
(3) Naručitelj je obvezan pratiti izvršenje ugovora kao i izvršenje po izdanim narudžbenicama te pravovremeno reagirati na svako kršenje ugovornih obveza, za što je odgovoran podnositelj Zahtjeva koji je zatražio nabavu.
Članak 19.
(1) Ugovor o jednostavnoj nabavi može se izmijeniti tijekom njegova trajanja ako se time bitno ne     mijenja predmet nabave niti narušavaju načela javne nabave.

(2) Izmjene ugovora su dopuštene ako se odnose na:

1. manje tehničke prilagodbe koje ne mijenjaju cjelokupnu prirodu ugovora

2. izmjene zbog okolnosti koje pažljivi naručitelj nije mogao predvidjeti

3. izmjene radi nabave dodatnih radova, roba ili usluga koje su se pokazale potrebnima, a promjena ugovaratelja nije moguća zbog ekonomskih ili tehničkih razloga ili bi prouzročila značajne poteškoće ili značajno povećanje troškova za naručitelja

4. izmjene ugovaratelja kako je propisano člankom 318. ZJN 2016 i

5. izmjene koje su predviđene i jasno definirane dokumentacijom o nabavi, a koje ne dovode do izmjene cjelokupne prirode ugovora.

(3) Izmjene ugovora o jednostavnoj nabavi ne smiju imati za posljedicu:

1. bitnu promjenu predmeta nabave

2. promjenu necjenovnih kriterija na temelju kojih je ponuda odabrana i

3. povećanje vrijednosti ugovora koje bi prelazilo vrijednosne pragove prema kojima je potrebno slanje ponuda na više gospodarskih subjekata sukladno općem aktu ili je bilo potrebno provesti nabavu javnom objavom putem modula EOJN RH za taj konkretni predmet nabave, osim ako su u postupku jednostavne nabave primijenjena pravila koja vrijede za taj veći prag.

(4) Svaka izmjena ugovora mora biti pisano obrazložena i dokumentirana u dokumentaciji postupka.

(5) Izmjenom ugovora ne smije se zaobići primjena pravila o određivanju procijenjene vrijednosti nabave niti umjetno izbjeći provedba postupka koji bi bio primjenjiv da je potreba bila poznata u trenutku pokretanja postupka.

(6) Ako bi izmjena ugovora dovela do potrebe provedbe postupka koji bi, da je potreba bila poznata u trenutku pokretanja postupka, zahtijevao primjenu strožih pravila, Naručitelj je dužan provesti novi postupak nabave po procijenjenoj vrijednosti koja uključuje ukupnu vrijednost ranije izvršenih i dodatnih radova, roba ili usluga koje su se pokazale potrebnima.

(7) Odredbe ovoga članka primjenjuju se na sve izmjene ugovora, neovisno o njihovom pravnom obliku, uključujući dodatke ugovoru, narudžbenice ili druge oblike povećanja ugovorene vrijednosti.

(8) Povećanjem vrijednosti osnovnog ugovora nije moguće prijeći vrijednosne pragove iz članka 8. ovoga Pravilnika.

PRIJELAZNE I ZAVRŠNE ODREDBE

Članak 20.

Postupci jednostavne nabave pokrenuti do stupanja na snagu ovoga Pravilnika dovršit će se prema odredbama akta o postupcima jednostavne nabave koji je na snazi u vrijeme početka postupka.

Članak 21.

Danom stupanja na snagu ovog Pravilnika prestaje važiti Pravilnik o postupcima jednostavna nabave BROJ: MCDR Vukovar-UV/1-22-01-2 od 20. prosinca 2022. godine. 
Članak 22.
Ovaj Pravilnik stupa na snagu 1. rujna 2026. godine, a objavit će se na mrežnim stranicama Naručitelja.

BROJ: MCDR Vukovar-UV/1-26-01-

Zagreb, ______ 2026. 

PREDSJEDNIK UPRAVNOG VIJEĆA

POTPREDSJEDNIK VLADE

I MINISTAR HRVATSKIH BRANITELJA
                                                                                                                 Tomo Medved
Zakon o izmjenama i dopunama Zakona o javnoj nabavi objavljen je u Narodnim novinama broj 48/26, a stupio je na snagu osmog dana od dana objave u Narodnim novinama, odnosno 16. svibnja 2026. godine.
Iznimno, pojedine odredbe koje se odnose na provedbu jednostavne nabave stupaju na snagu 1. rujna 2026. godine, te je stoga potrebno donijeti novi Pravilnik o provedbi postupaka jednostavne nabave.
Javna ustanova “Memorijalni centar Domovinskog rata Vukovar” objavljuje na javno savjetovanje Pravilnik o provedbi postupaka jednostavne nabave na rok od 30 dana. 

